ดัน BAY เพื่อ..? ลูบคมตลาดทุน
วานนี้ (14 ต.ค.) หุ้นแบงก์กรุงศรีฯ มีผลต่อการดันดัชนีตลาดหุ้น 2.9 จุด
15 ต.ค. 2558

ธนะชัย ณ นคร
 
วานนี้ (14 ต.ค.) หุ้นแบงก์กรุงศรีฯ มีผลต่อการดันดัชนีตลาดหุ้น 2.9 จุด
ประเด็นที่น่าสนใจคือ ต่างรับรู้กันดีนั่นแหละว่า หุ้น BAY ไม้ค่อยมีนักลงทุนเล่นกัน เพราะฟรีโฟลตต่ำ
จากการเข้ามาดูในรายชื่อผู้ถือหุ้นรายใหญ่ หรือมีสัดส่วนหุ้นมากกว่า 0.50% ขึ้นไป ที่โชว์ในเว็บไซต์ตลาดหลักทรัพย์ฯ นำมาคำนวณกันได้ถึง 96%
นั่นแสดงว่าที่เหลืออีก 4% สัดส่วนของฟรีโฟลต
มาร์เก็ตแคปของ BAY อยู่ที่ประมาณ 2.9 แสนล้านบาท
ตัวเลขขนาดนี้คิดเป็นเปอร์เซ็นต์ของมูลค่าหลักทรัพย์ตามราคาตลาด หรือมาร์เก็ตแคป ก็น่าจะเกือบ 2% ได้
นี่หากใครต้องการดันหุ้น BAY แบบมีนัยสำคัญอื่นๆ แอบแฝง ก็สามารถทำได้ง่าย เงินที่ใช้ก็ไม่ต้องมากมายอะไร
วานนี้ มีโอกาสคุยกับนักวิเคราะห์หลักทรัพย์ 2-3 คน
หลายคนก็ตอบแบบงงๆ
เพราะพื้นฐานของ BAY ก็ไม่ได้มีอะไรเปลี่ยนแปลง ดีลซื้อขายหุ้นก็ไม่น่าจะมีอะไรเกิดขึ้นอีก
กลุ่มทุนญี่ปุ่นถืออย่างไร ก็น่าจะยังถือ(หุ้น) แบบนั้น
ด้านผลประกอบการไตรมาส 3/2558 ก็แทบไม่มีอะไรโดดเด่น บรรดานักวิเคราะห์ ก็ไม่ค่อยทำบทวิเคราะห์กันออกมาเท่าไหร่ ด้วยเหตุผลหุ้นไร้สภาพคล่อง และฟรีโฟลตต่ำนั่นแหละ
วานนี้ จริงๆ แล้ว ดัชนีจะต้องลงมากกว่านี้ หากไม่ได้หุ้น BAY เข้ามาช่วยหนุน
นี่เลยกลายเป็นประเด็นที่น่าสงสัยมากสุด
บล.กสิกรไทย เอง ก็ได้ออกบทวิเคราะห์ ว่า ดัชนีหุ้นภาคเช้าวานนี้ (14 ต.ค.) ขึ้นมาแบบแปลกๆ เพราะมีแรงขึ้นของ BAY เข้ามาช่วยไว้ และเตือนให้นักลงทุนระวังการเข้าลงทุน
ส่วนหากต้องการลาก(ปั่น) หุ้น BAY เพื่อล่อคนเข้ามาลงทุน ก็ไม่น่าจะใช่อีก เพราะไม่รู้ว่าจะไปเอาหุ้นที่ไหนมาเล่น เว้นแต่ต้องหมุนกันหลายรอบมากๆ
ใครลุกขึ้นช้าก็จ่ายรอบวง
หากจำกันได้รอบที่แล้ว (เดือนมกราคม 2558) ที่มีการลากหุ้น BAY ขึ้นไปกว่า 100 บาท หลายคนติดกันเยอะ
ขณะนั้น หุ้น BAY วิ่งชนซิ่ลลิ่งด้วย และมีผลต่อการเพิ่มขึ้นและลงต่อดัชนีหุ้นไทยอย่างมาก ค่าตัวเลขต่างๆ เพี้ยนไปหมด หรือผิดจากธรรมชาติที่ควรเป็น
ตอนที่ราคาหุ้นขึ้นไปถึง 100 บาท มาร์เก็ตแคปอยู่ที่ 6.65 แสนล้านบาท สูงสุดในกลุ่มธนาคารพาณิชย์ และเป็นอันดับ 3 ของ “บจ.” ที่จดทะเบียนในตลาดหุ้น
ก่อนที่ราคาจะโรยตัวลงมาเรื่อยๆ
ส่วนตลาดหลักทรัพย์ฯ และสำนักงาน ก.ล.ต. ก็ออกมาตอบคำถามผู้สื่อข่าวเกี่ยวกับหุ้น BAY คล้ายกับว่า ไม่น่าจะมีอะไรในกอไผ่ และฟรีโพลต ก็ยังอยู่ในเกณฑ์
ทบทวนตัวเลขสำคัญทางการเงินของ BAY กันอีกครั้งซักหน่อย
พี/อี หลังปิดตลาดวานนี้ น่าจะอยู่ที่ 16-17 เท่า
P/BV 1.25 เท่าจัดว่าต่ำดีครับ
ผลตอบแทนเงินปันผล หรือ Dividend Yield เท่ากับ 2.34%
หุ้น BAY หลังราคาขึ้นไปถึงระดับ 100 บาท ก่อนหน้านี้ และลงมาเหลือแถว 29-31 บาท มา 3-4 เดือน ก่อนจะมาขึ้นแรงอีกวานนี้นั้น
ทำให้วันนี้ยังต้องจับตาหุ้น BAY กันต่อ
มารอบนี้จะอาละวาดเหมือนรอบที่แล้วหรือไม่
อยากรู้จังใครเป็นไอ้โม่ง
 
 